Diari Oficial de la Generalitat Valenciana


Sumari del DOGV 4959, del 04-03-2005 (2005/2339)

RESOLUCIÓ de 17 de febrer de 2005, del director general de personal docent de la Conselleria de Cultura, Educació i Esport, per la qual es regula el procediment per a l'adquisició de la categoria de director prevista en la disposició transitòria tercera de la llei orgànica de qualitat de l'educació.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4959

Data del DOGV
:   04-03-2005

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2005/2339


Data del document
:   17-02-2005

Organisme emissor
:   Conselleria de Cultura, Educació i Esport

Tipus de document
:   Resolució

Correcció d'errades

 Descriptors 

:   * quadre administratiu
    * personal docent
    * ensenyament públic
    * centre d'ensenyament
    * concurs administratiu

RESOLUCIÓ de 17 de febrer de 2005, del director general de personal docent de la Conselleria de Cultura, Educació i Esport, per la qual es regula el procediment per a l'adquisició de la categoria de director prevista en la disposició transitòria tercera de la llei orgànica de qualitat de l'educació. [2005/S2339]
  
La disposició transitòria tercera de la Llei Orgànica 10/2002, de 23 de desembre, de Qualitat de l'Educació, establix al punt 1 l'adquisició de la categoria de director de forma automàtica per als professors acreditats per a l'exercici de la direcció dels centres docents públics que hagen exercit, amb posterioritat a la dita acreditació, el càrrec de director durant un mínim de tres anys amb anterioritat a l'entrada en vigor de la llei, que es va produir el 14 de gener de 2003. Així mateix, el punt 2 de l'esmentada disposició establix l'adquisició de la categoria de director, prèvia avaluació positiva de la seua labor, dels professors acreditats per a l'exercici de la direcció dels centres docents públics que estiguen exercint la direcció en el moment d'entrada en vigor de la LOQE, una vegada transcorreguts tres anys en tal exercici.
  
En la tramitació d'esta resolució s'ha complit el que preveu l'article 32 de la Llei 9/1987, de 12 de juny, d'Òrgans de Representació, Determinació de les Condicions de Treball i Participació del Personal de les Administracions Públiques.
  
De conformitat amb la disposició anteriorment citada, esta Direcció General ha resolt convocar procediment d'adquisició de la categoria de director en virtut de la disposició transitòria tercera de la Llei Orgànica 10/2002, de 23 de desembre, de Qualitat de l'Educació, referit al seu àmbit territorial, d'acord amb les bases següents:
  
Adquisició automàtica
  
Primera
  
Tenen adquirida la categoria de director de centres docents públics els professors acreditats per a l'exercici de la direcció dels centres docents públics que han exercit, amb posterioritat a la dita acreditació, el càrrec de director durant un mínim de tres anys amb anterioritat a l'entrada en vigor de la LOQE, i que es relacionen en l'annex I.
  
Contra la no inclusió en este annex I s'establix un termini de reclamacions de deu dies comptats des de l'endemà la publicació de la present resolució, les quals hauran de dirigir-se a la direcció territorial de Cultura, Educació i Esport on tinga la destinació l'interessat. Finalitzat el termini de reclamacions i estudiades estes, la direcció territorial publicarà als taulers d'anuncis les correccions a què hi haguera lloc i emetrà als interessats la corresponent credencial d'adquisició de la categoria de director ajustada al model que s'inclou com annex IV.
  
Els professors d'este apartat adquiriran la categoria de director amb efectes administratius de 14 de gener de 2003, data d'entrada en vigor de la LOQE.
  
Adquisició després de l'avaluació positiva de la seua labor
  
Segona
  
Els professors acreditats per a l'exercici de la direcció relacionats en l'annex II, estaven exercint la direcció de centres docents públics a l'entrada en vigor de la LOQE, han exercit el càrrec de director durant tres anys en la data de la present resolució i adquiriran la categoria de director després de l'avaluació positiva de la seua labor, que es realitzarà d'ofici de conformitat amb el procediment previst en les disposicions següents.
  
Tercera
  
Els professors acreditats per a l'exercici de la direcció que estaven exercint la direcció de centres docents públics a l'entrada en vigor de la LOQE i no hagen exercit el càrrec de director durant tres anys en la data de la present resolució, adquiriran la categoria de director una vegada transcorreguts tres anys de tal exercici després de l'avaluació positiva de la seua labor, i amb la sol·lictud prèvia dels interessats d'acord amb el model d'instància inclòs com annex III.
  
Quarta
  
Els professors que adquirisquen la categoria de director de conformitat amb les bases segona i tercera de la present resolució, ho faran amb efectes administratius del moment en què van complir o complisquen els tres anys de tal exercici.
  
Cinquena
  
En cada direcció territorial es constituirà una comissió de valoració, els membres de la qual, nomenats pel director territorial corresponent, seran:
  
El cap del Servici Territorial d'Inspecció o inspector en qui delegue, que actuarà com a president.
  
El cap de la Secció de Gestió de Personal.
  
Un inspector d'Educació, que actuarà de secretari.
  
La comissió de valoració, impulsarà d'ofici l'avaluació dels professors inclosos en l'annex II i tramitarà i comprovarà que reunixen els requisits establits dels qui ho sol·liciten de conformitat amb la base tercera.
  
L'avaluació serà realitzada per la comissió de valoració de la direcció territorial que corresponga al centre docent on el candidat exercia la direcció quan van transcórrer els tres anys de tal exercici. La comissió de valoració podrà sol·licitar a l'inspector del centre la realització d'un informe sobre la labor directiva del candidat. En tot cas, s'entendrà com a positiva la labor dels candidats a qui els va ser renovat el mandat.
  
Sisena
  
Conclòs el procés d'avaluació la comissió de valoració farà pública als taulers d'anuncis de la direcció territorial corresponent la relació de professors inclosos en l'annex II, amb indicació de l'avaluació rebuda. En el cas d'avaluacions negatives, hauran d'estar motivades i seran notificades individualment als interessats.
  
Contra estes relacions s'establirà un termini de cinc dies de reclamacions, les quals hauran de dirigir-se a la comissió de valoració corresponent. Finalitzat el termini de reclamacions i estudiades estes, la comissió de valoració publicarà als taulers d'anuncis de la direcció territorial la relació de professors amb indicació de l'avaluació rebuda i l'elevarà al director territorial de Cultura, Educació i Esport, que emetrà als interessats la corresponent credencial d'adquisició de la categoria de director ajustada al model que s'inclou com annex IV.
  
Setena
  
Les comissions de valoració s'entendran constituïdes amb caràcter permanent fins que siguen avaluats tots els candidats que ho sol·liciten individualment acollint-se a la base tercera de la present resolució.
  
Huitena
  
Contra la present resolució, que posa fi a la via administrativa, d'acord amb el que es preceptua en l'article 109 de la Llei 30/1992, de 26 de novembre, en la seua redacció donada per la Llei 4/1999, de 13 de gener, en relació amb la disposició final segona de la Llei 5/1983, de 30 de desembre, del Govern Valencià, i la disposició addicional 15 de la Llei 6/1997, de 14 d'abril, podrà interposar-se amb caràcter potestatiu recurs de reposició davant la Direcció General de Personal Docent en el termini d'un mes comptat des de l'endemà de la seua publicació o interposar directament recurs contenciós administratiu davant el Jutjat Contenciós Administratiu de València en el termini de dos mesos comptats a partir de l'endemà de la seua notificació.